**נוהל סדרי עבודת ועדת אתיקה לדוברים בשירות הציבורי**

מתפרסם בזה נוהל סדרי עבודת אתיקה לדוברים בשירות הציבורי, שקיבלה ועדת האתיקה, ואשר אושרו על ידי פורום הדוברים בשירות הציבורי ביום 18.3.2014

**פרק א : הגדרות**

1. בנוהל זה:

"דובר" – מי שמכהן כדובר בשירות הציבורי, לרבות מי שעובד ביחידת דוברות בשירות הציבורי.

"ועדת האתיקה" או "הוועדה" - הוועדה שהוקמה בהתאם לכללי האתיקה לדוברים בשירות הציבורי.[[1]](#footnote-1)

"כללי האתיקה" – כללי האתיקה לדוברים בשירות הציבורי שקבע פורום הדוברים בשירות הציבורי.[[2]](#footnote-2)

**פרק ב: הליכי הטיפול בפנייה של דובר או בתלונה נגד דובר**

**האפשרות לפנות לוועדה**

2.(א) דובר בשירות הציבורי, רשאי לפנות לוועדת האתיקה של הדוברים בשירות הציבורי, בבקשה לקבל את הנחייתה בסוגיה אתית.

(ב) כל אדם רשאי להגיש לוועדת האתיקה תלונה נגד דובר בשל הפרת כלל מכללי האתיקה או אי קיומו.

**פניית דובר לוועדת האתיקה**

3. (א) פנייה של דובר תהיה בדואר אלקטרוני או בכתב ויצוינו בה שם הפונה, תפקידו, מענו להמצאת מסמכים, פירוט עובדות הנוגעות לבקשתו מוועדת האתיקה, ואם יש בידו מסמכים הנוגעים לעניין, יצרפם לפנייה.

(ב) הוועדה תשמור על סודיות זהות הפונה ומידע שעלול לחשוף את זהותו, אלא אם הודיע לה הפונה בכתב שאין מניעה לחשיפת מידע זה.

(ג) כתובת הדואר האלקטרוני של ועדת האתיקה היא: Spokespersonsethics@press.pmo.gov.il

 וכתובתה לפניות בכתב לגב' ארנה אדלברג-כשר, ועדת האתיקה לדוברים בשירות הציבורי, לשכת העיתונות הממשלתית, משרד ראש הממשלה, קפלן 3 הקריה ירושלים.

**תלונה לוועדת האתיקה**

4. (א) תלונה תוגש בדואר אלקטרוני או בכתב, ויצוינו בה שם הקובל, תיאור הזיקה שלו לדובר הנילון, כתובתו, מענו להמצאת מסמכים, לרבות בדואר אלקטרוני, פירוט העובדות הנטענות, ואם יש בידו מסמכים הנוגעים לעניין, יצרפם לתלונה; תלונה תיחתם בחתימת הקובל.

(ב) ככלל, ועדת האתיקה לא תטפל בתלונות אנונימיות, למעט במקרים חריגים שיוחלט על ידה אחרת.

(ג) תלונות יש לשלוח לאחת מהכתובות שצוינו בסעיף 3(ג) לעיל.

 **רישום ואישור קבלת פניות ותלונות**

5. מזכירות ועדת האתיקה תרשום פנייה או תלונה שהוגשה בפנקס הפניות והתלונות, ותאשר לפונה, בכתב או בדואר אלקטרוני, את דבר קבלת הפנייה או התלונה.

 **אימות פרטים**

6. יושב ראש ועדת האתיקה וכן וועדת האתיקה, רשאים לדרוש מפונה או ממתלונן פרטים או מסמכים נוספים, לפי שיקול דעתם.

**המצאת העתק תלונה לדובר הנילון**

7. יושב ראש ועדת האתיקה, רשאי להמציא העתק מהתלונה לדובר הנילון בצירוף כל המסמכים הנוגעים לעניין, וליתן לו הזדמנות להשיב בכתב על התלונה, זמן סביר לפני מועד כינוס הוועדה לדיון בתלונה; החליט יושב ראש הוועדה להביא את התלונה בפני ועדת האתיקה, ולא דחתה הוועדה את התלונה על הסף, תמציא הוועדה העתק התלונה לדובר הנילון, ותפעל כאמור לעיל.

**דחיית תלונה על הסף**

8. (א) סבר יושב ראש ועדת האתיקה, כי יש מקום להציע לוועדת האתיקה לדחות את התלונה על הסף, יביא את התלונה לדיון בוועדת האתיקה.

 (ב) ועדת האתיקה רשאית לדחות תלונה על הסף אם לדעתה נתקיים אחד מאלה :

 (1) אין לתלונה בסיס סביר בעובדות או בראיות ;

 (2) התלונה קנטרנית או טרדנית על פניה ;

 (3) אין בבירור התלונה ענין לציבור.

**חזרה מתלונה**

9. חזר מתלונן מתלונתו, רשאית הוועדה להמשיך ולדון בתלונה אם לדעתה יש לכאורה פגיעה בכללי

האתיקה וענין לציבור המצדיק המשך הבירור.

**תיק פנייה או תלונה**

10. עותק מהפנייה או התלונה וכל המסמכים הנוספים שהוגשו והתקבלו בנושא, יצורפו לפרוטוקול המתנהל בישיבת הוועדה בה מתקיים הדיון בתלונה, ויהוו חלק מתיק הפנייה או התלונה. מסמכים אלה יכול שיישמרו גם בקובץ אלקטרוני בלבד.

**פרק ב : הדיון בוועדת האתיקה**

**מועד הדיון**

11. ועדת האתיקה תדון בפנייה או בתלונה בהקדם האפשרי, בהתאם ללוח הזמנים שנקבע לישיבות הוועדה, ובמועד שקבע יושב ראש הוועדה; יושב ראש הוועדה רשאי לקבוע מועד מאוחר יותר לכך, אם לדעתו קיימות נסיבות המצדיקות זאת, לרבות במקרה שבו טרם התקבלו בידי הוועדה כל המסמכים הנוגעים לעניין.

**מנין, נוכחות בדיון ובהצבעות**

12. (א) הוועדה תקיים דיוניה רק אם נכחו בדיון שלושה מחברי הוועדה לפחות.

(ב) דיון ועדת האתיקה, יכול להתקיים גם באמצעות שיחת טלפון ו/או חילופי דואר אלקטרוני בין חברי הוועדה, במקרים המצדיקים זאת לפי שיקול דעתו של יו"ר הועדה, מפאת דחיפותם או מסיבה אחרת, וזאת אלא אם ביקש אחד החברים לקיים ישיבה של הוועדה.

(ג) נבצר מחבר הוועדה להשתתף בדיון, לרבות מאחר שהתלונה בה דנים מכוונת נגדו, תדון הוועדה בנושא בהיעדרו, וחבר וועדה הנוגע בדבר לא יבוא בדברים עם חברי הוועדה בנוגע לתלונה גם מחוץ לדיוני הוועדה.

(ד) ועדת האתיקה תקבל את החלטותיה ברוב קולות של כל חבריה.

(ה) על אף האמור בסעיף קטן (ד), החלטה שדובר הפר או לא קיים כלל מכללי האתיקה, תתקבל רק ברוב קולות חברי ועדת האתיקה בדיון בו השתתפו כל חברי הוועדה, למעט במקרה כאמור בסעיף קטן (ג).

**הזמנת המתלונן**

13. (א) הוועדה רשאית, במקרים חריגים, לפי הצעת חבר הוועדה או לפי בקשת המתלונן, להזמין את המתלונן לדיון בתלונה ולבקשו להשיב על שאלות בעל פה או בכתב או להציג ראיות .

(ב) מתלונן שסירב, ללא צידוק מספק, להופיע או למלא אחר החלטת הוועדה, רשאית הוועדה להפסיק את הדיון בתלונתו, למוחקה או לדחותה.

**הזמנת עובד המדינה**

14. הוועדה רשאית להזמין עובד המדינה במישרין או באמצעות הממונה עליו.

**המצאת הזמנה לדיון**

15. (א) הוועדה רשאית, בנוסף לקבלת תגובה בכתב, לזמן את הדובר הנילון להופיע בפניה ולהשמיע תגובתו לתלונה; הודעה בדבר ההזמנה לדיון תימסר לדובר זמן סביר לפני מועד הישיבה.

(ב) על אף הוראות סעיף קטן (א), רשאית הוועדה, בנסיבות מיוחדות שיירשמו, למסור לדובר הנילון את ההודעה בדבר ההזמנה לדיון בתוך תקופה קצרה, ובלבד שההודעה תימסר לא יאוחר מ- 24 שעות לפני מועד הישיבה.

**זכות השמיעה**

16. (א) לא תתקבל החלטה בתלונה, אלא לאחר שניתנה לדובר הנילון הזדמנות נאותה להופיע בפני הוועדה ולסתור את התלונה, או להמציא לוועדה את תגובתו בכתב ולצרף לה את כל המסמכים הדרושים להגנתו.

(ב) הוועדה רשאית להכריע בדבר התלונה, אם הומצאה לדובר הנילון הזמנה לדיון והוא סירב להופיע בפני הוועדה מבלי שנתן לכך צידוק סביר, או שניתנה לו הזדמנות להגיב לה בכתב אך לא עשה כן מבלי שנתן לכך צידוק סביר.

(ג) הועדה רשאית לדחות תלונה גם מבלי שהוזמן הדובר הנילון להופיע בפניה, אם הגיעה למסקנה שדי בחומר שהונח בפניה לשם הכרעה כי התלונה אינה מוצדקת.

**סדרי דין, גביית ראיות ופרוטוקול**

17. (א) בכל ענין שאין לגביו הוראה מפורשת בנוהל זה תנהג ועדת האתיקה בדרך שנראית לה צודקת ויעילה.

(ב) הועדה תנהל פרוטוקול של ישיבותיה, שיכלול את הנושא הנדון, תאריך הישיבה, שמות המשתתפים, עיקרי הדברים שנאמרו בישיבה שהשתתפו בה גורמים נוספים מעבר לחברי הועדה, ועניינים אחרים בעלי חשיבות, כגון נבצרות של אחד מחברי הוועדה מחמת חשש לניגוד עניינים. ככלל, לא יירשם פרוטוקול מהדיון הפנימי של חברי הוועדה לגבי פנייה או תלונה, והחלטתה המנומקת של הוועדה היא שתשקף את עמדתה בנושא הנדון.

**פרק ג : החלטת הוועדה**

**תוכן ההחלטה**

18. בתום הדיון בתלונה, תיתן ועדת האתיקה את החלטתה; הוועדה תפרט בהחלטתה את ממצאיה העובדתיים ואם מצאה שהדובר הנילון הפר או לא קיים כלל אתיקה, תציין את הכלל שהופר או לא קוים.

**פרסום ההחלטה**

19. (א) הוועדה לא תפרסם החלטתה בעניין פנייה של דובר לקבלת הנחייה אתית, אלא בהסכמתו, למעט במקרים בעלי חשיבות ציבורית, ובהם ייעשה הפרסום מבלי לחשוף את זהות הפונה.

(ב) הוועדה רשאית לפרסם את החלטתה, בגלוי או בלי פרטים מזהים, ואם היה מדובר בתלונה - להעביר העתק מהחלטתה לממונים על הדובר הנילון ולנציבות שירות המדינה.

1. ועדת האתיקה מונתה ביום 31.10.13 בישיבת פורום הדוברים הציבוריים וחבריה – ניצן חן, עידית לב-זרחיה, משה כהן, נורית דאבוש ומלכיאל בלס. ועדת האתיקה התכנסה ביום 19.12.13 ובחרה בעו"ד מלכיאל בלס ליו"ר הוועדה. [↑](#footnote-ref-1)
2. כללי האתיקה אושרו על ידי פורום הדוברים בשירות הציבורי ביום 10.6.13 [↑](#footnote-ref-2)